PMIndiaData/PMIndiaSum huggingface dataset:
ଭାରତ ଓ ପାଲେଷ୍ଟାଇନ ମଧ୍ୟରେ କୃଷି କ୍ଷେତ୍ରରେ ସହଯୋଗ ବୁଝାମଣାକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତର କୃଷି ଓ କୃଷକ କଲ୍ୟାଣ ମନ୍ତ୍ରଣାଳୟ ଏବଂ ପାଲେଷ୍ଟାଇନର କୃଷି ମନ୍ତ୍ରଣାଳୟ ମଧ୍ୟରେ କୃଷି ସହଯୋଗ ପାଇଁ ସ୍ୱାକ୍ଷରିତ ଏମ୍ଓୟୁ (ବୁଝାମଣା)କୁ ଅନୁମୋଦନ ମିଳିଛି । ପାଲେଷ୍ଟାଇନ୍ ବିଦେଶ ମନ୍ତ୍ରୀଙ୍କ ଭାରତ ଗସ୍ତ ସମୟରେ 2017 ମଇ ମାସରେ ଏହି ଏମ୍ଓୟୁ ସ୍ୱାକ୍ଷରିତ ହୋଇଥିଲା । ଏହି ବୁଝାମଣା ଦ୍ୱାରା ପାଲେଷ୍ଟାଇନର ପଶୁସମ୍ପଦ ସେବା ଓ ପଶୁଧନ ସ୍ୱାସ୍ଥ୍ୟର କ୍ଷମତା ବିକାଶ ସମେତ କୃଷି ଗବେଷଣା, ପଶୁପାଳନ କ୍ଷେତ୍ରରେ ସହଯୋଗ, ଜଳସେଚନ ଓ ଜଳବାୟୁ ପରିବର୍ତ୍ତନ କ୍ଷେତ୍ରରେ ଦ୍ୱିପାକ୍ଷିକ ସହଯୋଗର ପ୍ରାବଧାନ ସାମିଲ ଅଛି । ଏହା ସହିତ ଚାରା ଓ ମୃତ୍ତିକା ପୋଷଣ, ସ୍ୱଚ୍ଛତା ଓ ଚାରା ସଂରକ୍ଷଣ ପଶୁପାଳନ, ଆଧୁନିକ ଜଳସେଚନ ଜ୍ଞାନକୌଶଳ କ୍ଷେତ୍ରରେ ଅଭିଜ୍ଞତାର ଆଦାନପ୍ରଦାନ ସମେତ ପ୍ରଶିକ୍ଷଣ ଓ ଦକ୍ଷତା ନିର୍ମାଣ ଆଦି ଭଳି କ୍ଷେତ୍ର ପର୍ଯ୍ୟନ୍ତ ମଧ୍ୟ ଏହାର ସମ୍ପ୍ରସାରଣ କରାଯିବ । ଏମ୍ଓୟୁ ଅନୁସାରେ ଏହି ଲକ୍ଷ୍ୟକୁ ହାସଲ କରିବା ପାଇଁ କାର୍ଯ୍ୟକ୍ରମ ଓ କାର୍ଯ୍ୟଯୋଜନା ନିର୍ଦ୍ଧାରିତ କରିବା ପାଇଁ କୃଷି ପରିଚାଳନା ସମିତି ଗଠନ କରାଯିବ, ଯିଏକି ଦ୍ୱିପାକ୍ଷିକ ସହଯୋଗର ଏଜେଣ୍ଡା ମଧ୍ୟ ନିର୍ଦ୍ଧାରଣ କରିବ ।
ଆର୍ଥିକ ଅଧିନିୟମ 2007 ର ଧାରା 136ର ଅନ୍ତର୍ଗତ ମାଧ୍ୟମିକ ଏବଂ ଉଚ୍ଚ ଶିକ୍ଷା ଉପଟିକସର ଅବଶିଷ୍ଟ ଅର୍ଥରାଶିରେ ମାଧ୍ୟମିକ ଏବଂ ଉଚ୍ଚଶିକ୍ଷା ପାଇଁ ଏକକ ଅଣପରିସମାନୀୟ କର୍ପସ ପାଣ୍ଠି ଗଠନ ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କ୍ୟାବିନେଟ ବୈଠକରେ ଆଜି ‘ମାଧ୍ୟମିକ ଏବଂ ଉଚ୍ଚତର ଶିକ୍ଷା ପାଣ୍ଠି (ଏମୟୁଏସକେ) ରୂପରେ ମାଧ୍ୟମିକ ଏବଂ ଉଚ୍ଚତର ଶିକ୍ଷା ନିମନ୍ତେ ସାର୍ବଜନୀନ ଏକାଉଣ୍ଟରେ ଅଣପରିସମାପନୀୟ ପାଣ୍ଠିର ନିର୍ମାଣ ପ୍ରସ୍ତାବକୁ ମଞ୍ଜୁରି ମିଳିଛି, ଯେଉଁଥିରେ ‘ମାଧ୍ୟମିକ ଏବଂ ଉଚ୍ଚତର ଶିକ୍ଷା ଉପଟିକସର ସମସ୍ତ ଅର୍ଥରାଶିକୁ ଜମା କରାଯିବ । ଏମୟୁଏସକେ ରୁ ମିଳୁଥିବା ସମସ୍ତ ପାଣ୍ଠିର ପ୍ରୟୋଗ ସାରା ଦେଶରେ ମାଧ୍ୟମିକ ଏବଂ ଉଚ୍ଚତର ଶିକ୍ଷାର ଛାତ୍ରଛାତ୍ରୀଙ୍କ ପାଇଁ ଲାଭକାରୀ ଯୋଜନାରେ ବ୍ୟବହାର କରାଯିବ । ମାନବ ସମ୍ବଳ ବିକାଶ ମନ୍ତ୍ରଣାଳୟ ଦ୍ୱାରା ଏହି ପାଣ୍ଠି ପରିଚାଳିତ ହେବ ।
ପ୍ରଧାନମନ୍ତ୍ରୀ ଅକ୍ଟୋବର 9ରେ ଗସ୍ତ କରିବେ ହରିଆନା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅକ୍ଟୋବର 9, 2018ରେ ରୋହତକର ସାମ୍ପଲା ଗସ୍ତରେ ଯିବେ । ପ୍ରଧାନମନ୍ତ୍ରୀ ସେଠାରେ ଦୀନବନ୍ଧୁ ସାର ଛୋଟୁ ରାମଙ୍କ ଏକ ପ୍ରତିମୂର୍ତ୍ତି ଅନାବରଣ କରିବେ । କୃଷକମାନଙ୍କ କଲ୍ୟାଣ, ପଛୁଆ ବର୍ଗ ଏବଂ ନିଷ୍ପେସିତଙ୍କ ଦୁଃଖ ମୋଚନ ପାଇଁ ନିରନ୍ତର କାର୍ଯ୍ୟ କରିବା କ୍ଷେତ୍ରରେ ଶ୍ରୀ ଛୋଟୁରାମ ହେଉଛନ୍ତି ଜଣେ ବଳିଷ୍ଠ ନେତୃତ୍ୱ । ଶିକ୍ଷା କ୍ଷେତ୍ରରେ ଏବଂ ଅନ୍ୟ ସାମାଜ କଲ୍ୟାଣ କାର୍ଯ୍ୟ ଦିଗରେ ତାଙ୍କର ଅବଦାନ ପାଇଁ ମଧ୍ୟ ସେ ଅବିସ୍ମରଣୀୟ । ଏକ ସର୍ବସାଧାରଣ ସଭାରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସୋନିପତଠାରେ ରେଳ କୋଚ ମରାମତି କାରଖାନା ପାଇଁ ଭିତ୍ତିପ୍ରସ୍ତର ସ୍ଥାପନ କରିବେ । ଏହି କାରଖାନା କାର୍ଯ୍ୟକ୍ଷମ ହେଲେ ଉତ୍ତରାଞ୍ଚଳ କ୍ଷେତ୍ରରେ ରେଳ କୋଚଗୁଡିକର ମରାମତି ଏବଂ ରକ୍ଷଣାବେକ୍ଷଣ ପାଇଁ ଏକ ପ୍ରମୁଖ କାରଖାନା ଭାବେ ପରିଗଣିତ ହେବ । ଏହା ମଡ୍ୟୁଲାର ଏବଂ ପ୍ରିଫେବ୍ରିକେଟେଡ ନିର୍ମାଣ କୌଶଳ, ଆଧୂନିକ ଯନ୍ତ୍ରପାତି ଏବଂ ପରିବେଶ ଅନୁକୂଳ ସୁବିଧାର ଉପଯୋଗ କରି ନିର୍ମାଣ କରାଯାଉଛି ।
ଅଗଷ୍ଟ ୧୧ ସିଆଇଆଇ ବାର୍ଷିକ ବୈଠକରେ ଉଦବୋଧନ  ଦେବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଗଷ୍ଟ ୧୧,୨୦୨୧ରେ ଅପରାହ୍ନ ୪.୩୦ରେ ଭିଡିଓ କନଫରେନ୍ସିଂ ମାଧ୍ୟମରେ ଭାରତୀୟ ଶିଳ୍ପ ସଂଘ (ସିଆଇଆଇ)ର ବାର୍ଷିକ ବୈଠକ ୨୦୨୧ରେ ଉଦବୋଧନ ଦେବେ । ଏହି ବୈଠକର ବିଷୟବସ୍ତୁ ରହିଛି ଇଣ୍ଡିଆ@ ୭୫: ଗଭର୍ଣ୍ଣମେଣ୍ଟ ଆଣ୍ଡ ବିଜିନେସ ଓ୍ୱର୍କିଂ ଟୁଗେଦର ଫର ଆତ୍ମନିର୍ଭର ଭାରତ ରହିଛି । ସିଆଇଆଇ ବାର୍ଷିକ ସମ୍ମିଳନୀ ୨୦୨୧ ସମ୍ପର୍କରେ ଅଗଷ୍ଟ ୧୧-୧୨ ଦୁଇ ଦିନ ଧରି ସିଆଇଆଇ ବାର୍ଷିକ ବୈଠକ ୨୦୨୧ ଅନୁଷ୍ଠିତ ହେବ । ଏହି ବୈଠକରେ ସ୍ୱତନ୍ତ୍ର ଆନ୍ତର୍ଜାତିକ ଅତିଥି ଭାବେ ସିଙ୍ଗାପୁରର ଉପପ୍ରଧାନମନ୍ତ୍ରୀ ଓ ଆର୍ଥିକ ନୀତି ସମନ୍ୱୟ ମନ୍ତ୍ରୀ ଶ୍ରୀ ହେଙ୍ଗ ସ୍ୱି କିଟ୍ ବୈଠକରେ ବକ୍ତବ୍ୟ ପ୍ରଦାନ କରିବେ । ଏହି କାର୍ଯ୍ୟକ୍ରମରେ ବହୁ ମନ୍ତ୍ରୀ, ବରିଷ୍ଠ ଅଧିକାରୀ, ଶିକ୍ଷାବିତ୍ ଓ ଭାରତୀୟ ଶିଳ୍ପ ଜଗତର ପ୍ରମୁଖ ପ୍ରତିନିଧିମାନେ ଭାଗ ନେବେ ।
ଭର୍ଚୁଆଲ ମାଧ୍ୟମରେ ସାଂଘାଇ ସହଯୋଗ ସଂଗଠନର ରାଷ୍ଟ୍ର ମୁଖ୍ୟମାନଙ୍କ ପରିଷଦର ୨୧ତମ ବୈଠକରେ ଅଂଶଗ୍ରହଣ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସାଂଘାଇ ସହଯୋଗ ସଂଗଠନ (ଏସସିଓ)ର ରାଷ୍ଟ୍ର ମୁଖ୍ୟମାନଙ୍କ ୨୧ତମ ବୈଠକରେ ଭର୍ଚୁଆଲ ମାଧ୍ୟମରେ ଅଂଶଗ୍ରହଣ କରିଛନ୍ତି। ଏଥିସହିତ ସେ ଆଫଗାନିସ୍ତାନ ଉପରେ ଯୁଗ୍ମ ଏସସିଓ-ସିଏସଟିଓ ଜନସମ୍ପର୍କ ଅଧିବେଶନରେ ଭିଡିଓ ବାର୍ତ୍ତା ମାଧ୍ୟମରେ ସାମିଲ ହୋଇଥିଲେ। ଏସସିଓ ପରିଷଦର ରାଷ୍ଟ୍ର ମୁଖ୍ୟମାନଙ୍କ ୨୧ତମ ବୈଠକ ଦୁଶାନବେ ଠାରେ ୧୭ ସେପ୍ଟେମ୍ବର ୨୦୨୧ରେ ହାଇବ୍ରିଡ୍ ଫର୍ମାଟରେ ଆୟୋଜିତ ହୋଇଥିଲା। ତାଜିକିସ୍ତାନର ରାଷ୍ଟ୍ରପତି ମହାମହିମ ଇମୋମାଲି ରହମନ ଏହି ବୈଠକରେ ଅଧ୍ୟକ୍ଷତା କରିଥିଲେ। ଭିଡିଓ ଲିଙ୍କ ମାଧ୍ୟମରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏହି ଶିଖର ସମ୍ମିଳନୀରେ ଉଦବୋଧନ ଦେଇଥିଲେ। ଦୁଶାନବେ ଠାରେ ଭାରତ ପକ୍ଷରୁ ବୈଦେଶିକ ବ୍ୟାପାର ମନ୍ତ୍ରୀ ଡ. ଏସ. ଜୟଶଙ୍କର ପ୍ରତିନିଧିତ୍ବ କରିଥିଲେ। ନିଜର ଅଭିଭାଷଣରେ, ପ୍ରଧାନମନ୍ତ୍ରୀ ବିସ୍ତୃତ ଏସସିଓ କ୍ଷେତ୍ରରେ ଉଗ୍ରବାଦ ଏବଂ ଆତଙ୍କବାଦର ବୃଦ୍ଧି କାରଣରୁ ଦେଖାଦେଇଥିବା ସମସ୍ୟା ଉପରେ ଆଲୋକପାତ କରିଥିଲେ। ଇତିହାସରେ ଏହି ଅଞ୍ଚଳ ଉଦାର ଏବଂ ପ୍ରଗତିଶୀଳ ସଂସ୍କୃତି ଓ ମୂଲ୍ୟବୋଧର ଗଡ଼ ଭାବେ ପରିଚିତ। କିନ୍ତୁ ବର୍ତ୍ତମାନ ଏହାର ବିପରୀତ ସ୍ଥିତି ଦେଖିବାକୁ ମିଳୁଛି ବୋଲି ପ୍ରଧାନମନ୍ତ୍ରୀ କହିଥିଲେ। ସେ ଉଲ୍ଲେଖ କରିଥିଲେ ଯେ ଆଫଗାନିସ୍ତାନରେ ଦେଖା ଦେଇଥିବା ସାମ୍ପ୍ରତିକ ପରିସ୍ଥିତି ଉଗ୍ରବାଦ ଦିଗରେ ଏହି ଧାରାକୁ ଆହୁରି ଖରାପ କରିବ। ସଂଯମ, ବୈଜ୍ଞାନିକ ଓ ତର୍କସଙ୍ଗତ ଚିନ୍ତାଧାରାକୁ ପ୍ରୋତ୍ସାହନ ଲକ୍ଷ୍ୟ ନେଇ ଏସସିଓ କାର୍ଯ୍ୟ କରିପାରିବ ବୋଲି ସେ ପରାମର୍ଶ ଦେଇଥିଲେ, ଯାହାକି ଏହି ଅଞ୍ଚଳର ଯୁବପିଢ଼ିଙ୍କ ପାଇଁ ବିଶେଷ ଭାବେ ପ୍ରାସଙ୍ଗିକ। ବିକାଶମୂଳକ କାର୍ଯ୍ୟକ୍ରମରେ ଡିଜିଟାଲ ପ୍ରଯୁକ୍ତି ବ୍ୟବହାର ଲାଗି ଭାରତର ଅଭିଜ୍ଞତା ସମ୍ପର୍କରେ ମଧ୍ୟ ସେ ଆଲୋଚନା କରିଥିଲେ ଏବଂ ଏଗୁଡ଼ିକୁ ଏକ ମୁକ୍ତ-ଉତ୍ସ ସମାଧାନ ଭାବେ ଅନ୍ୟ ଏସସିଓ ସଦସ୍ୟମାନଙ୍କୁ ପ୍ରଦାନ କରିବା ନିମନ୍ତେ ସେ ପରାମର୍ଶ ଦେଇଥିଲେ। କ୍ଷେତ୍ର ସ୍ତରରେ ଯୋଗାଯୋଗ ସ୍ଥାପନର ଗୁରୁତ୍ବ ଉପରେ ଆଲୋଚନା କରି, ପ୍ରଧାନମନ୍ତ୍ରୀ ଆପୋସ ବିଶ୍ବାସକୁ ପ୍ରୋତ୍ସାହନ ଲାଗି ଯୋଗାଯୋଗ ପ୍ରକଳ୍ପଗୁଡ଼ିକୁ ସ୍ବଚ୍ଛ, ସହଭାଗୀ ଏବଂ ପରାମର୍ଶ ଆଧାରିତ କରିବା ଉପରେ ଜୋର ଦେଇଥିଲେ। ଏସସିଓ ଶିଖର ସମ୍ମିଳନୀ ପରେ ଆଫଗାନିସ୍ତାନ ଉପରେ ଏସସିଓ ଏବଂ ମିଳିତ ସୁରକ୍ଷା ଚୁକ୍ତି ସଂଗଠନ ମଧ୍ୟରେ ଏକ ଜନସମ୍ପର୍କ ଅଧିବେଶନ ଆୟୋଜିତ ହୋଇଥିଲା। ପ୍ରଧାନମନ୍ତ୍ରୀ ଏକ ଭିଡିଓ ବାର୍ତ୍ତା ମାଧ୍ୟମରେ ଏହି ଜନସମ୍ପର୍କ ଅଧିବେଶନରେ ଅଂଶଗ୍ରହଣ କରିଥିଲେ। ଭିଡିଓ ବାର୍ତ୍ତାରେ ପ୍ରଧାନମନ୍ତ୍ରୀ ପରାମର୍ଶ ଦେଇଥିଲେ ଯେ ଏସସିଓ କ୍ଷେତ୍ରୀୟ ସ୍ତରରେ ଆତଙ୍କବାଦ ବିରୋଧରେ ‘ଶୂନ୍ୟ ସହନଶୀଳତା’ ନୀତି ଆପଣାଇବା ଆବଶ୍ୟକ। ସେ ବେଆଇନ ଔଷଧ, ଅସ୍ତ୍ରଶସ୍ତ୍ର ଏବଂ ମାନବ ଚାଲାଣର ବିପଦ ଉପରେ ମଧ୍ୟ ଆଲୋକପାତ କରିଥିଲେ। ଆଫଗାନିସ୍ତାନରେ ମାନବୀୟ ସଙ୍କଟ ବିଷୟରେ ଉଲ୍ଲେଖ କରି ସେ ଆଫଗାନିସ୍ତାନର ଜନସାଧାରଣଙ୍କ ପ୍ରତି ସମର୍ଥନ ବ୍ୟକ୍ତ କରିଥିଲେ।
ଭାରତୀୟ ହକି ଦଳର ପ୍ରତ୍ୟେକ ଖେଳାଳିଙ୍କୁ ପ୍ରଧାନମନ୍ତ୍ରୀଙ୍କ ପ୍ରଶଂସ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଲମ୍ପିକ୍ସରେ କାଂସ୍ୟ ପଦକ ଜିତି ଘରକୁ ଫେରିଥିବାରୁ ଭାରତୀୟ ପୁରୁଷ ହକି ଦଳକୁ ପ୍ରଶଂସା କରିଛନ୍ତି । ପ୍ରତି ଭାରତୀୟଙ୍କ ହୃଦୟ ଓ ମନରେ ହକିର ସ୍ୱତନ୍ତ୍ର ସ୍ଥାନ ରହିଛି ବୋଲି ପ୍ରଧାନମନ୍ତ୍ରୀ ଦୋହରାଇଛନ୍ତି । ପ୍ରତି ହକି ପ୍ରେମୀ ଓ କ୍ରୀଡାପ୍ରେମୀଙ୍କ ପାଇଁ ଅଗଷ୍ଟ ୫, ୨୦୨୧ ସ୍ମରଣୀୟ ହୋଇରହିବ ରହିବ ବୋଲି ପ୍ରଧାନମନ୍ତ୍ରୀ କହିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ପ୍ରତି ଭାରତୀୟଙ୍କ ହୃଦୟ ଓ ମନରେ ହକିର ସ୍ୱତନ୍ତ୍ର ସ୍ଥାନ ରହିଛି । ପ୍ରତି ହକି ପ୍ରେମୀ ଓ କ୍ରୀଡାପ୍ରେମୀଙ୍କ ପାଇଁ ଅଗଷ୍ଟ ୫, ୨୦୨୧ ସ୍ମରଣୀୟ ହୋଇରହିବ ।”
ଆସାମ ବନ୍ୟା ପରିସ୍ଥିତି ନେଇ ମୁଖ୍ୟମନ୍ତ୍ରୀ ସର୍ବାନନ୍ଦ ସୋନୋୱାଲଙ୍କ ସହ କଥାହେଲେ ପ୍ରଧାନମନ୍ତ୍ରୀ

ଆସାମର ବନ୍ୟା ପରିସ୍ଥିତି ନେଇ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗତକାଲି ଓ ଆଜି ଲଗାତାର ମୁଖ୍ୟମନ୍ତ୍ରୀ ଶ୍ରୀ ସର୍ବାନନ୍ଦ ସୋନୋୱାଲଙ୍କ ସହ କଥାବାର୍ତ୍ତା ହୋଇଛନ୍ତି । ପ୍ରଧାନମନ୍ତ୍ରୀ କ୍ରମାଗତ ଟ୍ୱିଟ ଜରିଆରେ ଜଣାଇଛନ୍ତି ଯେ କେନ୍ଦ୍ର ସରକାର ରାଜ୍ୟର ବନ୍ୟା ପରିସ୍ଥିତି ଉପରେ ଅହରହ ନଜର ରଖିଛନ୍ତି ଏବଂ ପରିସ୍ଥିତି ଅନୁଧ୍ୟାନ କରୁଛନ୍ତି । ରାଜ୍ୟର ବିଭିନ୍ନ ସ୍ଥାନରେ ବନ୍ୟା ପରିସ୍ଥିତିର ମୁକାବିଲା ପାଇଁ ଆସାମକୁ ସମସ୍ତ ପ୍ରକାର ଆବଶ୍ୟକ ସହାୟତା ଯୋଗାଇ ଦିଆଯାଉଛି । ‘‘ଆସାମରେ ବନ୍ୟା ପରିସ୍ଥିତି ଉତ୍ପନ୍ନ ହେବା ପରଠାରୁ କେନ୍ଦ୍ର ସରକାର ପରିସ୍ଥିତି ଉପରେ ଅନବରତ ନଜର ରଖିବା ସହିତ ଅନୁଧ୍ୟାନ କରୁଛନ୍ତି । ରାଜ୍ୟର ଭୀଷଣ ବନ୍ୟା ପରିସ୍ଥିତି ସମ୍ଭାଳିବା ପାଇଁ ସମସ୍ତ ପ୍ରକାର ଆବଶ୍ୟକ ସହାୟତା ଆସାମକୁ ଯୋଗାଇ ଦିଆଯାଉଛି,’’ ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଭାରତର ଗ୍ରାମଗୁଡିକରେ ଆମର ଉତ୍ତମ ଶାସନ ପ୍ରୟାସର ମୂଳ ଲକ୍ଷ୍ୟ ହେଉଛି ଲୋକଙ୍କ କଲ୍ୟାଣ ପାଇଁ ପ୍ରଯୁକ୍ତିବିଦ୍ୟାର ଶକ୍ତିକୁ ଉପଯୋଗ କରିବା: ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କହିଛନ୍ତି ଯେ ଭାରତର ଗ୍ରାମଗୁଡିକରେ ଆମର ଉତ୍ତମ ଶାସନ ପ୍ରୟାସର ମୂଳ ଉଦ୍ଦେଶ୍ୟ ହେଉଛି ଲୋକଙ୍କ କଲ୍ୟାଣ ପାଇଁ ପ୍ରଯୁକ୍ତିବିଦ୍ୟାର ଶକ୍ତିକୁ ଉପଯୋଗ କରିବା । ଏଥିପାଇଁ ଶ୍ରୀ ମୋଦୀ SVAMITVA ଯୋଜନାର ଏକ ଉଦାହରଣ ଦେଇଛନ୍ତି ଯାହାକି ବହୁତ ଭଲ ଫଳାଫଳ ଦେଇଛି । MyGovIndia ର ଏକ ଟୁଇଟର ଜବାବରେ ପ୍ରଧାନମନ୍ତ୍ରୀ କହିଛନ୍ତି; “ଭାରତର ଗ୍ରାମଗୁଡିକରେ ଆମର ଉତ୍ତମ ଶାସନ ପ୍ରୟାସର ମୂଳ ଅଂଶ ହେଉଛି ଲୋକଙ୍କ କଲ୍ୟାଣ ପାଇଁ ପ୍ରଯୁକ୍ତିବିଦ୍ୟା ଶକ୍ତିର ଉପଯୋଗ କରିବା । ଏହାର ଏକ ଉଦାହରଣ ହେଉଛି SVAMITVA ଯୋଜନା ଯାହା ବହୁତ ଭଲ ଫଳାଫଳ ଦେଇଛି ।”
ନେତାଜୀ ଜୀ ସୁଭାଷ ଚନ୍ଦ୍ର ବୋଷଙ୍କ ମୂର୍ତ୍ତିକୁ ଗ୍ରହଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି କଳାକାର ଅରୁଣ ଯୋଗୀରାଜଙ୍କଠାରୁ ନେତାଜୀ ସୁଭାଷ ଚନ୍ଦ୍ର ବୋଷଙ୍କ ମୂର୍ତ୍ତି ଗ୍ରହଣ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍ କରିଛନ୍ତି ଆଜି ଯୋଗୀରାଜ ଅରଣଙ୍କୁ ଭେଟି ବହୁତ ଖୁସି । ନେତାଜୀ ବୋଷଙ୍କ ଏହି ଅସାଧାରଣ ମୂର୍ତ୍ତି ପ୍ରଦାନ କରିଥିବାରୁ ତାଙ୍କୁ କୃତଜ୍ଞତା ଜଣାଉଛି ।”
ଟୋକିଓ ଅଲିମ୍ପିକ୍ସ ପାଇଁ ଜାପାନ ପ୍ରଧାନମନ୍ତ୍ରୀଙ୍କୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଟୋକିଓ ଅଲିମ୍ପିକ୍ସ 2020 ପାଇଁ ଜାପାନ ପ୍ରଧାନମନ୍ତ୍ରୀ ୟୋଶିହିଦେ ସୁଗାଙ୍କୁ ଶୁଭକାମନା ଜଣାଇଛନ୍ତି। ଏକ ଟ୍ବିଟରେ ପ୍ରଧାନମନ୍ତ୍ରୀ କହିଛନ୍ତି, “ପ୍ରଧାନମନ୍ତ୍ରୀ ୟୋଶିହିଦେ ସୁଗା ଏବଂ ଜାପାନକୁ ଟୋକିଓ ଅଲିମ୍ପିକ୍ସ 2020 ଏବଂ ପାରା ଅଲିମ୍ପିକ୍ସ ଲାଗି ଅନେକ ଅନେକ ଶୁଭକାମନା। ଏହି ଅଲିମ୍ପିକ୍ସରେ ଆମେ ବିଶ୍ବର ସର୍ବଶ୍ରେଷ୍ଠ ଖେଳାଳୀଙ୍କ ଠାରୁ ଅସାଧାରଣ ପ୍ରଦର୍ଶନ ପାଇଁ ଆଶାବାଦୀ ରହିଛୁ।”
ଗୁଜରାଟର ବନସକଣ୍ଠ ଜିଲ୍ଲାରେ ଛେନା କାରଖାନାର ଶୁଭାରମ୍ଭ ଅବସରରେ କୃଷକଙ୍କୁ ପ୍ରଧାନମନ୍ତ୍ରୀଙ୍କ ସମ୍ବୋଧନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି (୧୦.୧୨.୨୦୧୬) ଗୁଜରାଟର ଦୀସାଠାରେ ବନସକଣ୍ଠ ସମବାୟ ଦୁଗ୍ଧ ଉତ୍ପାଦକ ୟୁନିୟନ ଦ୍ଵାରା ଆୟୋଜିତ ଏକ କାର୍ଯ୍ୟକ୍ରମରେ ଯୋଗଦେଇଥିଲେ । ବନସ ଡାଇରୀର ସୁବର୍ଣ୍ଣ ଜୟନ୍ତୀ ବର୍ଷ ପାଳନ ଅବସରରେ ଏହି ସମାରୋହ ଆୟୋଜିତ ହୋଇଥିଲା । ଏହି ଅବସରରେ ପ୍ରଧାନମନ୍ତ୍ରୀ ପଲନପୁରରୁ ରିମୋଟ ଜରିଆରେ ଏକ ଛେନା କାରଖାନା ଏବଂ ଶୁଷ୍କ ଛେନା ଓ ଘୋଳ ଦହି ପ୍ଳାଣ୍ଟର ଫଳକ ଉନ୍ମୋଚନ ପୂର୍ବକ ଉଦ୍ଘାଟନ କରିଥିଲେ । ଏହି ଅବସରରେ ଉଦ୍ବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ, ଉତ୍ତର ଗୁଜରାଟର ଚାଷୀମାନେ ସେମାନଙ୍କର ସାମର୍ଥ୍ୟ ଏବେ ବିଶ୍ଵ ଆଗରେ ପ୍ରଦର୍ଶନ କରିଛନ୍ତି । ଏହି ଅଞ୍ଚଳରେ ବୁନ୍ଦା ଜଳ ସେଚନ କାର୍ଯ୍ୟକ୍ରମ ଚାଷୀମାନଙ୍କୁ ବିଶେଷ ଭାବେ ସହାୟକ ହୋଇଛି । “ଚାଷୀମାନେ ଏହି ଅଞ୍ଚଳରେ ପଶୁପାଳନ ଓ ଦୁଗ୍ଧ ଉତ୍ପାଦନ କ୍ଷେତ୍ର ପ୍ରତି ଆକୃଷ୍ଟ ହୋଇଛନ୍ତି । ଚାଷୀଙ୍କୁ ଏହା ବେଶ ଫାଇଦା ପହଞ୍ଚାଇଛି”, ବୋଲି ପ୍ରଧାନମନ୍ତ୍ରୀ କହିଥିଲେ । ଏହାଛଡା ଶ୍ଵେତ ବିପ୍ଲବକୁ ମଧୁର ବିପ୍ଲବ ସହ ଯୋଡିବା ପାଇଁ ଲୋକଙ୍କୁ ମହୁ ଚାଷ ଉପରେ ପ୍ରଶିକ୍ଷଣ ଦିଆଯାଉଛି ବୋଲି ସେ କହିଥିଲେ । ବିମୁଦ୍ରୀକରଣ ସମ୍ପର୍କରେ ସୂଚନା ଦେଇ ପ୍ରଧାନମନ୍ତ୍ରୀ ମୋଦୀ କହିଥିଲେ ଯେ, ଆତଙ୍କବାଦ ଏବଂ ଜାଲ ନୋଟ କାରବାରରେ ସମ୍ପୃକ୍ତ ଶକ୍ତିମାନଙ୍କୁ ଦୁର୍ବଳ କରିବାରେ ସରକାରଙ୍କ ଏହି ପଦକ୍ଷେପ ବେଶ ସଫଳ ହୋଇଛି । ଶ୍ରୀ ମୋଦୀ କହିଥିଲେ କେନ୍ଦ୍ର ସରକାର ଗରିବଙ୍କ କଲ୍ୟାଣ ଦିଗରେ ଅନବରତ କାର୍ଯ୍ୟ କରୁଛନ୍ତି । ବିମୁଦ୍ରୀକରଣ ପରିପ୍ରେକ୍ଷୀରେ ଇ-ବ୍ୟାଙ୍କିଙ୍ଗ ଏବଂ ଇ-ୱାଲେଟର ବ୍ୟବହାର ଦ୍ଵାରା ଦେଶରେ ଏକ ନଗଦମୁକ୍ତ କାରବାର ବ୍ୟବସ୍ଥା ପ୍ରତିଷ୍ଠା କରାଯାଇପାରିବ । ତାଛଡା ଭ୍ରଷ୍ଟାଚାର ଓ କଳାଧନ କାରବାର ମଧ୍ୟ ବନ୍ଦ ହେବ । ଏ ଦିଗରେ ଜନସାଧାରଣ କାର୍ଯ୍ୟ କଲେ ଭାରତ ଆଗକୁ ବଢିପାରିବ ବୋଲି ପ୍ରଧାନମନ୍ତ୍ରୀ କହିଥିଲେ ।
ଉରିରେ ଆତଙ୍କବାଦୀ ଆକ୍ରମଣକୁ ପ୍ରଧାନମନ୍ତ୍ରୀଙ୍କ ଦୃଢ଼ ନିନ୍ଦା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ସକାଳେ ଜାମ୍ମୁ-କାଶ୍ମୀରର ଉରିଠାରେ ସଂଘଟିତ ଆତଙ୍କବାଦୀ ଆକ୍ରମଣକୁ ଦୃଢ଼ ଭାବେ ନିନ୍ଦା କରିଛନ୍ତି। “ଉରିରେ ଆତଙ୍କବାଦୀଙ୍କ କାପୁରୁଷୋଚିତ ଆକ୍ରମଣକୁ ଆମେ ଦୃଢ଼ ଭାବେ ନିନ୍ଦା କରୁଛୁ । ଏହି ଜଘନ୍ୟ ଆକ୍ରମଣ ପଛରେ ରହିଥିବା ଲୋକ ଯେପରି ନିସ୍ତାର ନପାଇବେ ସେଥିଲାଗି ମୁଁ ଦେଶକୁ ଆଶ୍ୱାସନା ଦେଉଛି । ଉରିର ସହିଦମାନଙ୍କୁ ଆମର ପ୍ରଣାମ । ସେମାନଙ୍କର ସେବା ଓ ଆତ୍ମବଳୀକୁ ରାଷ୍ଟ୍ର ସବୁବେଳେ ମନେ ରଖିବ। ମୃତକଙ୍କ ପରିବାରବର୍ଗଙ୍କ ପ୍ରତି ମୋର ଗଭୀର ସମବେଦନା । ପରିସ୍ଥିତି ସମ୍ପର୍କରେ ସ୍ୱରାଷ୍ଟ୍ର ମନ୍ତ୍ରୀ ଏବଂ ପ୍ରତିରକ୍ଷା ମନ୍ତ୍ରୀଙ୍କ ସହ କଥାବାର୍ତ୍ତା ହୋଇଛି । ରକ୍ଷାମନ୍ତ୍ରୀ ନିଜେ ପରିସ୍ଥିତି ଆକଳନ ପାଇଁ ଜାମ୍ମୁ-କାଶ୍ମୀର ଯିବେ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ରାଏବରେଲି ଏନଟିପିସି ପ୍ଳାଣ୍ଟ ଦୁର୍ଘଟଣା ପ୍ରଭାବିତଙ୍କ ପାଇଁ ପ୍ରଧାନମନ୍ତ୍ରୀଙ୍କ ଅନୁକମ୍ପା ରାଶି ଘୋଷଣା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଉତ୍ତର ପ୍ରଦେଶର ରାଏବରେଲିସ୍ଥିତ ଏନଟିପିସି ପ୍ଳାଣ୍ଟ ଦୁର୍ଘଟଣାରେ ମୃତାହତଙ୍କ ପାଇଁ ଅନୁକମ୍ପା ରାଶି ମଞ୍ଜୁର କରିଛନ୍ତି । ଘୋଷଣା ଅନୁଯାୟୀ ପ୍ରତି ମୃତକଙ୍କ ପରିବାରର ନିକଟ ସମ୍ପର୍କୀୟଙ୍କୁ ଦୁଇ ଲକ୍ଷ ଟଙ୍କା ଲେଖାଏଁ ପ୍ରଦାନ କରାଯିବ । ଏହା ବ୍ୟତୀତ ଦୁର୍ଘଟଣାରେ ଆହତମାନଙ୍କ ପାଇଁ ପ୍ରଧାନମନ୍ତ୍ରୀ 50 ହଜାର ଟଙ୍କା ଲେଖାଏଁ ଅନୁକମ୍ପା ଅର୍ଥ ମଞ୍ଜୁର କରିଛନ୍ତି ।
ଆନ୍ତର୍ଜାତୀୟ ଭିନ୍ନକ୍ଷମ ଦିବସ ଅବସରରେ ପ୍ରଧାନମନ୍ତ୍ରୀଙ୍କ ବାର୍ତ୍ତା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆନ୍ତର୍ଜାତୀୟ ଭିନ୍ନକ୍ଷମ ଦିବସ ଅବସରରେ କହିଛନ୍ତି, “ଆନ୍ତର୍ଜାତୀୟ ଭିନ୍ନକ୍ଷମ ଦିବସରେ, ମୁଁ ଭାରତର ପ୍ରଗତିରେ ଭିନ୍ନକ୍ଷମଙ୍କ ଅତୁଳନୀୟ ସଫଳତା ଏବଂ ଅବଦାନକୁ ପ୍ରଶଂସା କରିବାକୁ ଚାହେଁ । ସେମାନଙ୍କର ଜୀବନ ଯାତ୍ରା, ସାହସ ଏବଂ ନିଷ୍ଠା ଅତ୍ୟନ୍ତ ପ୍ରେରଣାଦାୟକ ଅଟେ । ଭାରତ ସରକାର ଭିନ୍ନକ୍ଷମମାନଙ୍କୁ ସଶକ୍ତ କରୁଥିବା ଭିତ୍ତିଭୂମିକୁ ଆହୁରି ମଜବୁତ କରିବା ପାଇଁ ସକ୍ରିୟ ଭାବରେ କାର୍ଯ୍ୟ କରୁଛନ୍ତି । ସମାନତା, ଉପଲବ୍ଧତା ଏବଂ ସୁଯୋଗ ଉପରେ ଗୁରୁତ୍ୱ ଦିଆଯାଉଛି ।”
ପ୍ରଧାନମନ୍ତ୍ରୀଙ୍କୁ ଭେଟିଲେ ମେଡେଫ, ଫ୍ରାନ୍ସର ସଭାପତି

ମେଡେଫ ଫ୍ରାନ୍ସର ସଭାପତି ମିଷ୍ଟର ପିଏରୀ ଗାଟ୍ଟାଜ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟିଛନ୍ତି । ଆଲୋଚନା କାଳରେ ପ୍ରଧାନମନ୍ତ୍ରୀ ଏପ୍ରିଲ 2015ରେ ତାଙ୍କର ସଫଳ ଫ୍ରାନ୍ସ ଗସ୍ତକୁ ସ୍ମରଣ କରିଥିଲେ । ଏହି ଗସ୍ତ କାଳରେ ସେ ଅନେକ ଫରାସୀ ବ୍ୟବସାୟୀ ନେତା, ଉଦ୍ୟୋଗପତିଙ୍କୁ ଭେଟିବା ସହ ଭାରତ-ଫ୍ରାନ୍ସ ଦ୍ଵିପାକ୍ଷୀକ ସଂପର୍କକୁ ସୁଦୃଢ କରିବା କ୍ଷେତ୍ରରେ ସେମାନଙ୍କର ଅମୂଲ୍ୟ ଅବଦାନକୁ ବେଶ ପ୍ରଶଂସା କରିଥିଲେ । ମିଷ୍ଟର ଗାଟ୍ଟାଜ ଭାରତ-ଫ୍ରାନ୍ସ ମଧ୍ୟରେ ବୃଦ୍ଧି ପାଉଥିବା ବାଣିଜ୍ୟ ଓ ନିବେଶ ସମ୍ପର୍କ ନେଇ ପ୍ରଧାନମନ୍ତ୍ରୀଙ୍କୁ ସଂକ୍ଷିପ୍ତ ସୂଚନା ଦେଇଥିଲେ । ଭାରତକୁ ଆସୁଥିବା 10 ପ୍ରମୁଖ ବୈଦେଶିକ ପୁଞ୍ଜି ନିବେଶ ସୂତ୍ର ମଧ୍ୟରୁ ଫ୍ରାନ୍ସ ଅନ୍ୟତମ । କିନ୍ତୁ ଏବେ ଭାରତରେ ଶିଳ୍ପାୟନ ପାଇଁ ଯେଉଁ ଅନୁକୂଳ ବାତାବରଣ ଏବଂ ସହଜ ବ୍ୟବସାୟ ପଦ୍ଧତି ସୃଷ୍ଟି କରାଯାଉଛି ତା’ର ସୁଯୋଗ ନେଇ ଫରାସୀ ସଂସ୍ଥାମାନେ ଅଧିକରୁ ଅଧିକ ପୁଞ୍ଜି ନିବେଶ କରିବାକୁ ପ୍ରଧାନମନ୍ତ୍ରୀ ଆହ୍ଵାନ ଦେଇଥିଲେ ।
ପିଓକେ ଓ  ଛାମ୍ବ ଅଞ୍ଚଳରୁ ବାସଚ୍ୟୁତ ପରିବାରଙ୍କ ଥଇଥାନ ପ୍ୟାକେଜକୁ କ୍ୟାବିନେଟ ମଞ୍ଜୁରି

ପାକିସ୍ତାନ ଅଧିକୃତ କାଶ୍ମୀର (POK) ଏବଂ ଛାମ୍ବ କ୍ଷେତ୍ରରୁ ବାସଚ୍ୟୁତ ହୋଇଥିବା ପରିବାରଙ୍କ ଥଇଥାନ ନିମନ୍ତେ ଏକ ପ୍ୟାକେଜକୁ କେନ୍ଦ୍ର କ୍ୟାବିନେଟ ମଞ୍ଜୁରି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କ୍ୟାବିନେଟ ବୈଠକରେ ଏହି ପ୍ରସ୍ତାବକୁ ଅନୁମୋଦନ କରାଯାଇଛି । ୨୦୧୫ ମସିହାରେ ଜାମ୍ମୁ-କାଶ୍ମୀର ପାଇଁ ପ୍ରଧାନମନ୍ତ୍ରୀଙ୍କ ଦ୍ୱାରା ଘୋଷିତ ସ୍ଵତନ୍ତ୍ର ବିକାଶ ପ୍ୟାକେଜ ମଧ୍ୟରେ ଏହା କାର୍ଯ୍ୟକାରୀ କରାଯିବ । ମୋଟ ୩୬,୩୮୪ ବାସଚ୍ୟୁତ ପରିବାରଙ୍କ ଥଇଥାନ ସକାଶେ ୨୦୦୦ କୋଟି ଟଙ୍କାର କେନ୍ଦ୍ରୀୟ ସହାୟତା ପ୍ୟାକେଜକୁ କ୍ୟାବିନେଟ ମଞ୍ଜୁରି ପ୍ରଦାନ କରିଛନ୍ତି । ଏହି ପ୍ୟାକେଜ ମାଧ୍ୟମରେ ପ୍ରତ୍ୟେକ ପରିବାରଙ୍କ ଥଇଥାନ ଓ ଜୀବନଧାରଣ ପାଇଁ ଉପାର୍ଜନ ପନ୍ଥା ଅବଲମ୍ବନ ସକାଶେ ୫.୫ ଲକ୍ଷ ଲେଖାଏଁ ଟଙ୍କା ପ୍ରଦାନ କରାଯିବ । କେନ୍ଦ୍ର ସରକାର ରାଜ୍ୟ ସରକାରଙ୍କୁ ଏହି ଅର୍ଥ ପ୍ରଦାନ କରିବେ ଓ ଜାମ୍ମୁ-କାଶ୍ମୀର ସରକାର ଯେପରି ପରିବାରଙ୍କୁ ପ୍ରତ୍ୟକ୍ଷ ଉପକୃତ ରାଶି ହସ୍ତାନ୍ତରଣ (ଡିବିଟି) ମାଧ୍ୟମରେ ଏହି ଅର୍ଥ ଯୋଗାଇ ଦେବେ । ୧୯୪୭ରେ ଦେଶ ବିଭାଜନ ପରେ ଜାମ୍ମୁ-କାଶ୍ମୀରର ପାକ ଅଧିକୃତ ଅଂଚଳରୁ ହଜାର ହଜାର ପରିବାର ଭାରତ ପଟକୁ ସ୍ଥାନାନ୍ତରିତ ହୋଇଥିଲେ । ପରେ ୧୯୬୫ ଓ ୧୯୭୧ ମସିହା ଯୁଦ୍ଧ ବେଳେ ଛାମ୍ବ ନିଆବତ ଅଂଚଳରୁ ଶହ ଶହ ପରିବାର ଜାମ୍ମୁ-କାଶ୍ମୀରକୁ ପଳାଇ ଆସିଥିଲେ। ବିଭିନ୍ନ ସମୟରେ ଏହିସବୁ ପରିବାରଙ୍କୁ ଭାରତ/ଜାମ୍ମୁ-କାଶ୍ମୀର ସରକାର ଅନେକ ଥଇଥାନ ପ୍ୟାକେଜ ପ୍ରଦାନ କରିଆସିଛନ୍ତି ।
ରାଜସ୍ଥାନର ଝୁନଝୁନରେ ଏକ ମର୍ମନ୍ତୁଦ ଦୁର୍ଘଟଣାରେ ପ୍ରାଣ ହରାଇଥିବା ଲେକାଙ୍କ ପାଇଁ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜସ୍ଥାନର ଝୁନଝୁନରେ ଘଟିଥିବା ମର୍ମନ୍ତୁଦ ଦୁର୍ଘଟଣାରେ ପ୍ରାଣ ହରାଇଥିବା ଲୋକଙ୍କ ପାଇଁ ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନ ମନ୍ତ୍ରୀଙ୍କ ଜାତୀୟ ରିଲିଫ ପାଣ୍ଠି (ପିଏମ୍‍ଏନଆରଏଫ୍‍)ରୁ ପ୍ରଧାନମନ୍ତ୍ରୀ ମଧ୍ୟ ମୃତ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କ ଲାଗି ୨ଲକ୍ଷ ଟଙ୍କା କରି ଅନୁକମ୍ପାମୂଳକ ସହାୟତା ରାଶି ଏବଂ ଆହତ ମାନଙ୍କ ଲାଗି ୫୦,୦୦୦ ଟଙ୍କା କରି ସହାୟତା ରାଶି ଘୋଷଣା କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍‍ କରିଛି; “ଝୁନ୍‍ଝୁନରେ ଘଟିଥିବା ମର୍ମନ୍ତୁଦ ଦୁର୍ଘଟଣାରେ ଦୁଃଖିତ । ଶୋକସନ୍ତପ୍ତ ପରିବାରବର୍ଗଙ୍କୁ ସମବେଦନା । ଆହତମାନେ ଶୀଘ୍ର ସୁସ୍ଥ ହୁଅନ୍ତୁ । ପିଏମଏନ୍‍ଆରଏଫ୍‍ରୁ ମୃତ ବ୍ୟକ୍ତିଙ୍କ ନିକଟ ସମ୍ପର୍କୀୟଙ୍କୁ ୨ଲକ୍ଷ ଟଙ୍କା କରି ପ୍ରଦାନ କରାଯିବ । ଆହତମାନଙ୍କୁ ୫୦୦୦୦ ଟଙ୍କା କରି ମିଳିବ । ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ।”
ଆନ୍ଧ୍ର ପ୍ରଦେଶ ଓ ତେଲଙ୍ଗାନା ପାଇଁ କେନ୍ଦ୍ରୀୟ OBC ତାଲିକା ସଂଶୋଧନ ପ୍ରସ୍ତାବକୁ କେବିନେଟ ମଞ୍ଜୁରି

କେନ୍ଦ୍ରୀୟ ତାଲିକାରେ ଥିବା ଅନ୍ୟାନ୍ୟ ପଛୁଆ ବର୍ଗ (OBC) ତାଲିକାରେ ହୋଇଥିବା ସଂଶୋଧନକୁ ଆନ୍ଧ୍ରପ୍ରଦେଶ ଓ ତେଲଙ୍ଗାନାରେ ଲାଗୁ କରାଯିବା ପାଇଁ ଥିବା ପ୍ରସ୍ତାବକୁ କେନ୍ଦ୍ର କେବିନେଟ ସ୍ୱୀକୃତି ପ୍ରଦାନ କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବୁଧବାର (03.08.2016) ଅନୁଷ୍ଠିତ କେବିନେଟ ବୈଠକରେ ଏହି ନିଷ୍ପତ୍ତି ନିଆଯାଇଛି । ଏହାଦ୍ୱାରା ପଛୁଆ ବର୍ଗ ସଂକ୍ରାନ୍ତ ଜାତୀୟ କମିଶନଙ୍କ ସୁପାରିଶ ଅନୁସାରେ ଆନ୍ଧ୍ରପ୍ରଦେଶ ଏବଂ ନବଗଠିତ ତେଲଙ୍ଗାନା ରାଜ୍ୟର କେନ୍ଦ୍ରୀୟ OBC ତାଲିକାରେ ଥିବା ବିଭିନ୍ନ ଜାତି/ବର୍ଗଙ୍କ ସାମିଲ/ସଂଶୋଧନ/କାଟ ଜନିତ ସଂଶୋଧନ କରାଯିବାକୁ ସ୍ଥିର ହୋଇଛି । NCBC ଆନ୍ଧ୍ରପ୍ରଦେଶ ପାଇଁ 35ଟି ଏବଂ ତେଲଙ୍ଗାନା ପାଇଁ 86 ଟି OBC ସମ୍ପ୍ରଦାୟକୁ ନୂତନ ଭାବେ ସାମିଲ କରିବାକୁ ପ୍ରସ୍ତାବ ଦେଇଥିଲେ । ଏହାଦ୍ୱାରା ସଂପୃକ୍ତ ଦୁଇ ରାଜ୍ୟର ଏହି ସବୁ ଜାତି/ବର୍ଗର ଲୋକମାନେ ସରକାରୀ ସଂରକ୍ଷଣ ସୁବିଧାସୁଯୋଗ ପାଇବା ସହ କେନ୍ଦ୍ରୀୟ ଶିକ୍ଷାନୁଷ୍ଠାନରେ ବର୍ତ୍ତମାନର ନିୟମାନୁସାରେ ସେବା ଓ ପଦବୀ ତଥା ବୃତ୍ତି ଓ କଲ୍ୟାଣଯୋଜନା ଆଦିର ସୁଯୋଗ ହାସଲ କରିପାରିବେ ।
ଚତୁର୍ଦ୍ଦଶ ଆସିଆନ-ଭାରତ ଶିଖର ସମ୍ମିଳନୀରେ ପ୍ରଧାନମନ୍ତ୍ରୀଙ୍କ ଉଦ୍ଘାଟନୀ ଅଭିଭାଷଣ

ମହାମହିମ ପ୍ରଧାନମନ୍ତ୍ରୀ ଥଙ୍ଗଲୌନ ଶିଶୋଲିଥ, ଅନ୍ୟ ମହାନୁଭବମାନେ, ଏହା ମୋର ତୃତୀୟ ଭାରତ-ଆସିଆନ ଶିଖର ବୈଠକ । ଗତ କିଛି ବର୍ଷ ହେଲା ଆସିଆନ ରାଷ୍ଟ୍ରଗୋଷ୍ଠୀ ସହ ଭାରତର କ୍ରମବର୍ଦ୍ଧିଷ୍ଣୁ ବନ୍ଧୁତା ଏବଂ ଏହାକୁ ଆଗକୁ ନେବାରେ ଆମର ପ୍ରୟାସ ହେତୁ ମୁଁ ବହୁତ ଆନନ୍ଦିତ । ଆମ୍ଭମାନଙ୍କୁ ଭବ୍ୟ ସ୍ଵାଗତ ଓ ଆତିଥ୍ୟ ପ୍ରଦାନ ସହ ଏତେ ସୁନ୍ଦର ଆୟୋଜନ କରିଥିବାରୁ ମୁଁ ଆପଣମାନଙ୍କୁ ଧନ୍ୟବାଦ ଜଣାଉଛି । ଭିଏଣ୍ଟିଆନେ ଏକ ସୁନ୍ଦର ଓ ଆକର୍ଷଣୀୟ ଐତିହ୍ୟ ନଗରୀ ଯାହାରକି ଭାରତ ସହିତ ଐତିହାସିକ ଓ ଗଭୀର ସାଂସ୍କୃତିକ ସମ୍ବନ୍ଧ ରହିଛି । ଆସିଆନ-ଭାରତ ସମ୍ବନ୍ଧକୁ ରାଷ୍ଟ୍ର ସଂଯୋଜକ ଭାବେ ଉତ୍ତମ ନେତୃତ୍ଵ ଦେବାରେ ଭିଏତନାମର ଭୂମିକାକୁ ମୁଁ ପ୍ରଶଂସା କରୁଛି । ମହାନୁଭବ, ଆସିଆନ ରାଷ୍ଟ୍ରଗୋଷ୍ଠୀ ସହ ଭାରତର ଯୋଗସୂତ୍ର ଏବଂ ସମ୍ବନ୍ଧ କେବଳ ସଭ୍ୟତାଗତ ଐତିହ୍ୟ ଉପରେ ପର୍ଯ୍ୟବସିତ ନୁହେଁ । ଏହି ଅଞ୍ଚଳରେ ଶାନ୍ତି, ସମୃଦ୍ଧି, ସ୍ଥିରତା ଆଣିବା ଏବଂ ଆମ୍ଭମାନଙ୍କ ସମାଜକୁ ସୁରକ୍ଷିତ ରଖିବା ଦିଗରେ ଆମର ମିଳିତ ରଣନୀତିକ ପ୍ରାଥମିକତା ସମସ୍ତଙ୍କୁ ଏକାଠି କରିପାରିଛି । ଭାରତର ପ୍ରାଚ୍ୟମୁଖୀ ନୀତି (Act East Policy)ର କେନ୍ଦ୍ରବିନ୍ଦୁ ହେଉଛି ଆସିଆନ । ଏଣୁ ଏହି ଅଞ୍ଚଳରେ ସୁସଙ୍ଗତି ଓ ଶକ୍ତି ଭାରସାମ୍ୟ ପ୍ରତିଷ୍ଠା ଦିଗରେ ଆମର ସମ୍ପର୍କ ଉତ୍ସ ସଦୃଶ୍ୟ । ମହାନୁଭବ, ଭାରତ-ଆସିଆନ ରଣନୀତିକ ଭାଗିଦାରୀତାର ତିନୋଟି ପ୍ରମୁଖ ଉପାଦାନ ହେଲା – ସୁରକ୍ଷା, ଆର୍ଥିକ ଓ ସାମାଜିକ-ସାଂସ୍କୃତିକ କାର୍ଯ୍ୟକ୍ରମ । ଆମର ରଣନୀତିକ ଭାଗିଦାରୀତାର ଉଦ୍ଦେଶ୍ୟ ପୂରଣ ଦିଗରେ 2016-2020 ଅବଧି ପାଇଁ ପ୍ରସ୍ତୁତ ଆସିଆନ-ଭାରତ କାର୍ଯ୍ୟ।ନ୍ଵୟନ ଯୋଜନା ଉପକାରସିଦ୍ଧ ହୋଇଛି । ଏହି ଯୋଜନାର ଅଂଶସ୍ଵରୂପ 130 ଟି କାର୍ଯ୍ୟକ୍ରମ ମଧ୍ୟରୁ 54 ଟି କୁ ଆମେ ରୂପାୟନ କରିସାରିଛୁ । ମହାନୁଭବ, ଆସିଆନ ରାଷ୍ଟ୍ରଗୋଷ୍ଠୀ ସହ ଭାରତର ରଣନୀତିକ ଭାଗିଦାରୀତାର କେନ୍ଦ୍ରବିନ୍ଦୁରେ ରହିଛି ପରିବର୍ଦ୍ଧିତ ସାମଗ୍ରିକ ସଂଯୋଗୀକରଣ ଯାହାକି ଭୌତିକ, ଡିଜିଟାଲ, ଆର୍ଥିକ, ପ୍ରତିଷ୍ଠାନଗତ ଓ ସାଂସ୍କୃତିକ ସଂଯୋଗକୁ ଦର୍ଶାଇଥାଏ । ଆମର ଆର୍ଥିକ ସଫଳତା ଏବଂ ସାଧାରଣ ବିକାଶ ଅନୁଭୂତିକୁ ଆସିଆନ ଗୋଷ୍ଠୀ ବିଶେଷକରି CLMV ରାଷ୍ଟ୍ରମାନଙ୍କ ସହ ସଂଯୋଜିତ କରିବାର ଆଗ୍ରହ ପରସ୍ପର ମଧ୍ୟରେ ସମ୍ବନ୍ଧକୁ ଆହୁରି ଦୃଢୀଭୂତ କରୁଛି । ମହାନୁଭବ, ସାମ୍ପ୍ରତିକ ବର୍ଦ୍ଧିତ ପାରମ୍ପରିକ ଓ ଅଣ-ପାରମ୍ପରିକ ଆହ୍ଵାନର ପ୍ରେକ୍ଷାପଟରେ ରାଜନୈତିକ-ସୁରକ୍ଷାଗତ ସହଯୋଗ ଆମର ସମ୍ପର୍କର ସୁଦୃଢ ସ୍ତମ୍ଭ ରୂପେ ଉଭା ହୋଇଛି । ଆତଙ୍କବାଦର କ୍ରମ ପ୍ରସାର, ଘୃଣା ପରିପୂର୍ଣ୍ଣ ମୌଳବାଦ ଆଦର୍ଶର ବିସ୍ତାର ଏବଂ କ୍ରମବର୍ଦ୍ଧିଷ୍ଣୁ ହିଂସା ଆମ ସମାଜ ପ୍ରତି ସୃଷ୍ଟି ହୋଇଥିବା ଏକ ବ୍ୟାପକ ସୁରକ୍ଷାତ୍ମକ ବିପଦକୁ ଦୃଶ୍ୟମାନ କରାଉଛି । ବିପଦ ଏକକାଳୀନ ସ୍ଥାନୀୟ, ଆଞ୍ଚଳିକ ଏବଂ ଆନ୍ତର୍ଜାତିକ ସ୍ତରର । ତେବେ ଏହି ବିପଦ ପ୍ରତି ଆମର ଉଚିତ ଜବାବ ହେଉଛି ଆସିଆନ ସହିତ ଆମ ସମ୍ପର୍କର ଉତ୍ତମ ସଂଯୋଜନା, ସହଯୋଗ ଏବଂ ବିଭିନ୍ନ ସ୍ତରରେ ଅନୁଭୂତିର ଆଦାନ-ପ୍ରଦାନ । ମହାନୁଭବ, ଆସନ୍ତା ବର୍ଷ ହେଉଛି ଆମ ସମ୍ବନ୍ଧର ଏକ ଐତିହାସିକ ମାଇଲଖୁଣ୍ଟ । ଆଲୋଚନା ଭାଗିଦାରୀତାର 25 ବର୍ଷ, ଶିଖର ବୈଠକ ସ୍ତରର କଥାବାର୍ତ୍ତାକୁ 15 ବର୍ଷ ଏବଂ ରଣନୀତିକ ଭାଗିଦାରୀତାର 5 ବର୍ଷ ପୂର୍ତ୍ତି ପାଳନ ହେବାକୁ ଯାଉଛି । 2017ରେ ଅନୁଷ୍ଠିତ ହେବାକୁ ଥିବା ଆସିଆନ-ଭାରତ ବିଦେଶ ମନ୍ତ୍ରୀସ୍ତରୀୟ ସମ୍ମିଳନୀରେ ଏହି ଐତିହାସିକ ଉତ୍ସବ ଆରମ୍ଭ କରାଯିବ । ଆମେ ଆମର ମିଳିତ ମୂଲ୍ୟବୋଧ ଏବଂ ଭାଗ୍ୟ ଉପରେ ଆଧାରିତ ଏକ ସ୍ମାରକୀ ଶିଖର ବୈଠକ ଆୟୋଜନ ପାଇଁ ମନସ୍ଥ କରିଛୁ । କେବଳ ସେତିକି ନୁହଁ – ଏକ ବ୍ୟବସାୟୀକ ଶିଖର ବୈଠକ, CEO ମଞ୍ଚ, ମୋଟର ରାଲି, ନୌଯାତ୍ରା ଏବଂ ସାଂସ୍କୃତିକ ମହୋତ୍ସବ ଆୟୋଜନର ମଧ୍ୟ ପରିକଳ୍ପନା କରାଯାଇଛି । ଏହି ସ୍ମାରକୀ ଉତ୍ସବକୁ ସଫଳ କରିବା ପାଇଁ ମୁଁ ଆପଣମାନଙ୍କ ସହଯୋଗକୁ ଉତ୍କଣ୍ଠାର ସହ ଅପେକ୍ଷା କରିବି । ଧନ୍ୟବାଦ, ଆପଣମାନଙ୍କୁ ବିଶେଷ ଧନ୍ୟବାଦ ।
ସଂସଦରେ ଦିବ୍ୟାଙ୍ଗ ଅଧିକାର ବିଧେୟକ-2016 ଗୃହୀତ ହେବା ନେଇ ପ୍ରଧାନମନ୍ତ୍ରୀଙ୍କ ପ୍ରଶଂସା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ‘ଦିବ୍ୟାଙ୍ଗ ଅଧିକାର ବିଧେୟକ-୨୦୧୬’ ସଂସଦରେ ଗୃହୀତ ହୋଇଥିବାରୁ ଏହାର ପ୍ରଶଂସା କରିଛନ୍ତି । ପ୍ରଧାନମନ୍ତ୍ରୀ କହିଥିଲେ ଯେ, ଏହା ଏକ ଉଲ୍ଲେଖନୀୟ ମୂହୁର୍ତ୍ତ ଏବଂ ଏହା ସୁଗମ୍ୟ ଭାରତ ଅଭିଯାନକୁ ଅପୂରନ୍ତ ଶକ୍ତି ପ୍ରଦାନ କରିବ । ପ୍ରଧାନମନ୍ତ୍ରୀ ନିଜ ବାର୍ତ୍ତାରେ କହିଛନ୍ତି ଯେ, “ଦିବ୍ୟାଙ୍ଗ ବ୍ୟକ୍ତିମାନଙ୍କ ଅଧିକାର ବିଧେୟକ-୨୦୧୬’ ଗୃହୀତ ହେବା ଏକ ଉଲ୍ଲେଖନୀୟ ମୂହୂର୍ତ୍ତ ଏବଂ ଏହାଦ୍ୱାରା ସୁଗମ୍ୟ ଭାରତ ଅଭିଯାନକୁ ଅପୂରନ୍ତ ଶକ୍ତି ମିଳିବ । ଏହି ଅଧିନିୟମ ବ୍ୟବସ୍ଥାରେ ଭିନ୍ନକ୍ଷମମାନଙ୍କ ପ୍ରକାରକୁ ବଢା ଯାଇଛି ଏବଂ ଏହା ସହ ଅତିରିକ୍ତ ସୁବିଧାର ବ୍ୟବସ୍ଥା କରାଯାଇଛି । ଏହି ନୂତନ ଆଇନ ଅଧିନରେ ଦିବ୍ୟାଙ୍ଗମାନଙ୍କ ବିରୁଦ୍ଧରେ ହେଉଥିବା ଅପରାଧଗୁଡିକ ପାଇଁ କଠିନରୁ କଠିନ ଦଣ୍ଡ ବିଧାନ ଏବଂ ଏହାର ଉଲ୍ଲଂଘନ ପାଇଁ ମଧ୍ୟ କଠିନ ଦଣ୍ଡ ବିଧାନ କରାଯାଇଛି । ଏହି ଅଧିନିୟମରେ ଅନେକ ବିଶେଷତା ରହିଛି, ଯାହାଦ୍ୱାରା ଭିନ୍ନକ୍ଷମମାନଙ୍କୁ ଅଧିକ ସୁଯୋଗ, ସମାନତା ଏବଂ ସୁବିଧାଗୁଡିକ ମିଳିପାରିବ । ସଂପୂର୍ଣ୍ଣ ବିବରଣୀ https://goo.gl/Zwpm4k ପ୍ରଦାନ କରାଯାଇଛି” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପ୍ରଧାନମନ୍ତ୍ରୀ ଆସନ୍ତା ୨୧.୦୧.୨୦୨୨ ଦିନ ସୋମନାଥଠାରେ ନୂତନ ସର୍କିଟ ହାଉସର କରିବେ ଉଦଘାଟନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସନ୍ତା କାଲି ସୋମନାଥଠାରେ ଦିନ ୧୧ଟା ବେଳେ ଏକ ନୂତନ ସର୍କିଟ ହାଉସ ଭିଡିଓ କନଫରେନ୍ସିଂ ଜରିଆରେ ଉଦଘାଟନ କରିବେ । ଉଦଘାଟନ କରିସାରି ପ୍ରଧାନମନ୍ତ୍ରୀ ଏହି ଅବସରରେ ଉଦବୋଧନ ଦେବେ । ଦେଶ ବିଦେଶରୁ ପ୍ରତିବର୍ଷ ଲକ୍ଷ ଲକ୍ଷ ଭକ୍ତ ସୋମନାଥ ମନ୍ଦିର ଦର୍ଶନରେ ଆସିଥାନ୍ତି । ମନ୍ଦିରଠାରୁ ସରକାରୀ ଆବାସସ୍ଥଳୀ ବହୁ ଦୂରରେ ଥିବା ଯୋଗୁଁ ଏହି ନୂତନ ସର୍କିଟ ହାଉସର ଆବଶ୍ୟକତା ବହୁଦିନରୁ ଉପଲବଧ ହେଉଥିଲା । ଏହି ନୂତନ ସର୍କିଟହାଉସ ୩୦ କୋଟି ଅର୍ଥରେ ସୋମନାଥ ମନ୍ଦିର ନିକଟରେ ନିର୍ମାଣ କରାଯାଇଛି । ଏଥିରେ ସୁଟ୍, ଭିଆଇପି ଓ ଡିଲକ୍ସ ପ୍ରକୋଷ୍ଠ, ସମ୍ମିଳନୀ କକ୍ଷ ଓ ପ୍ରୋକ୍ଷାଳୟ ମଧ୍ୟ ରହିଛି । ଏହାର ଗଠନ ପରିପାଟ୍ଟୀ ଏପରି ହୋଇଛି ଯେ ପ୍ରତ୍ୟେକ କୋଠରୀରୁ ସମୁଦ୍ରକୁ ଦେଖିପାରିବେ ।
ସ୍ୱାମୀ ବିବେକାନନ୍ଦଙ୍କୁ ଜୟନ୍ତୀ ଅବସରରେ ସ୍ମରଣ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସ୍ୱାମୀ ବିବେକାନନ୍ଦଙ୍କୁ ତାଙ୍କ ଜୟନ୍ତୀ ଅବସରରେ ସ୍ମରଣ କରିଛନ୍ତି । “ଜାଗ୍ରତ ହୁଅ, ଉଠ ଏବଂ ଲକ୍ଷ୍ୟସ୍ଥଳରେ ନପହଞ୍ଚିବା ପର୍ଯ୍ୟନ୍ତ ଅଟକି ଯାଅ ନାହିଁ । ସ୍ୱାମୀ ବିବେକାନନ୍ଦଙ୍କ ଜୟନ୍ତୀ ଅବସରରେ ଏହି ଶକ୍ତିଶାଳୀ ଶବ୍ଦମାନଙ୍କୁ ଏବଂ ତାଙ୍କ ଉଚ୍ଚତର ଭାବନାକୁ ସ୍ମରଣ କରୁଛୁ । ସେ ସେବା ଏବଂ ତ୍ୟାଗର ଆଦର୍ଶ ଉପରେ ଗୁରୁତ୍ୱାରୋପ କରିଥିଲେ । ଯୁବ ଶକ୍ତି ଉପରେ ତାଙ୍କର ଦୃଢ଼ ବିଶ୍ୱାସ ଥିଲା । ସ୍ୱାମୀ ବିବେକାନନ୍ଦଙ୍କ ଚିନ୍ତାଧାରା ଏବଂ ଭାବନା କୋଟି କୋଟି ଭାରତୀୟ ବିଶେଷ କରି ଯୁବଶକ୍ତିଙ୍କୁ ଅନୁପ୍ରାଣିତ କରିଥାଏ । ତାଙ୍କଠାରୁ ହିଁ ଆମେ ଏକ ଶକ୍ତିଶାଳୀ ଏବଂ ଜୀବନ୍ତ ଭାରତ ନିର୍ମାଣ କରିବା ପାଇଁ ପ୍ରେରଣା ପାଇଥାଉ, ଯେଉଁ ଭାରତ କି ବିଭିନ୍ନ କ୍ଷେତ୍ରରେ ବିଶ୍ୱର ନେତୃତ୍ୱ ଗ୍ରହଣ କରିବ,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
କେନ୍ଦ୍ର କର୍ମଚାରୀଙ୍କ ଲାଗି 2 ପ୍ରତିଶତ ମହଙ୍ଗା ଭତ୍ତାକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ କେନ୍ଦ୍ର ସରକାରୀ କର୍ମଚାରୀଙ୍କୁ ମହଙ୍ଗା ଭତ୍ତା(ଡିଏ)ର ଅତିରିକ୍ତ କିସ୍ତି ଏବଂ ପେନସନଧାରୀଙ୍କୁ ମହଙ୍ଗା ରିଲିଫ (ଡିଆର) ଜାରି କରିବା ପ୍ରସ୍ତାବକୁ ମଞ୍ଜୁର କରାଯାଇଛି । ଦାରଦାମ ବୃଦ୍ଧି ପାଇବାକୁ ଦୃଷ୍ଟିରେ ରଖି ମୂଳ ବେତନ/ପେନସନର ବର୍ତ୍ତମାନର ହାର 5 ପ୍ରତିଶତ ଆଧାରରେ 2 ପ୍ରତିଶତ ବୃଦ୍ଧି ଲାଗି ବ୍ୟବସ୍ଥା କରାଯାଇଛି । ଏହି ପଦକ୍ଷେପ ଦ୍ୱାରା କେନ୍ଦ୍ର ସରକାରଙ୍କ ପାଖାପାଖି 48.41 ଲକ୍ଷ କର୍ମଚାରୀ ଏବଂ 61.17 ଲକ୍ଷ ପେନସନଭୋଗୀ ଉପକୃତ ହେବେ । ମହଙ୍ଗା ଭତ୍ତା ଏବଂ ମହଙ୍ଗା ରିହାତି ଦ୍ୱାରା ରାଜକୋଷ ଉପରେ ବାର୍ଷିକ 6077.72 କୋଟି ଟଙ୍କା ଏବଂ ଆର୍ଥିକ ବର୍ଷ 2018-19 (ଜାନୁଆରୀ 2018ରୁ ଫେବୃଆରୀ 2019 ପର୍ଯ୍ୟନ୍ତ 14ମାସର ଅବଧି)ରେ 7090.68 କୋଟି ଟଙ୍କାର ଅତିରିକ୍ତ ବୋଝ ପଡ଼ିବ । ସପ୍ତମ କେନ୍ଦ୍ରୀୟ ବେତନ ଆୟୋଗଙ୍କ ସୁପାରିସ ଆଧାରରେ ଏହି ବୃଦ୍ଧି ଅନୁମୋଦିତ ସୂତ୍ର ଅନୁସାରେ କରାଯାଇଛି ।
ଜାତୀୟ ବିଜ୍ଞାନ ଦିବସରେ ବୈଜ୍ଞାନିକ ମାନଙ୍କୁ ଅଭିନନ୍ଦନ ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜାତୀୟ ବିଜ୍ଞାନ ଦିବସ ଅବସରରେ ବୈଜ୍ଞାନିକ ମାନଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ସମସ୍ତ ବୈଜ୍ଞାନିକ ଏବଂ ବିଜ୍ଞାନ ପ୍ରେମୀମାନଙ୍କୁ ଜାତୀୟ ବିଜ୍ଞାନ ଦିବସର ଶୁଭେଚ୍ଛା । ଆସନ୍ତୁ ଆମର ସାମୂହିକ ଦାୟିତ୍ୱ ପୂରଣ କରିବା ଏବଂ ମାନବ ଜାତିର ପ୍ରଗତି ପାଇଁ ବିଜ୍ଞାନର ଶକ୍ତି ଉପଯୋଗ କରିବା ଲାଗି ଆମର ପ୍ରତିବଦ୍ଧତାକୁ ନିଶ୍ଚିତ କରିବା । ଗତକାଲି ମନ କି ବାତ୍‍ରେ ମଧ୍ୟ ମୁଁ ଏହା କହିଥିଲି ।”
ମୋଟରଯାନ (ସଂଶୋଧନ)ବିଲ୍, 2016 କୁ କେବିନେଟ ମୋହର

ମୋଟର ଯାନ (ସଂଶୋଧନ) ବିଲ 2016 କୁ କେନ୍ଦ୍ର କେବିନେଟର ମୋହର ବାଜିଛି । ବୁଧବାର (03.08.2016) ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେବିନେଟ ବୈଠରେ ଏହି ନିଷ୍ପତ୍ତି ନିଆଯାଇଛି । ଏହା ଫଳରେ ଦେଶର ସଡ଼କଗୁଡିକୁ ଅଧିକ ନିରାପଦ କରାଯିବା ସହ ଦୁର୍ଘଟଣାରୁ ଲକ୍ଷଲକ୍ଷ ଲୋକଙ୍କ ଜୀବନ ରକ୍ଷା କରାଯାଇପାରିବ । ସଂଶୋଧିତ ମୋଟର ଯାନ ବିଲ ଆଇନ ଭାବେ କାର୍ଯ୍ୟକାରୀ ହେଲେ ଆଗାମୀ 5 ବର୍ଷ ଭିତରେ ଦେଶରେ ସଡ଼କ ଦୁର୍ଘଟଣାର ମାତ୍ରାରେ 50 ପ୍ରତିଶତ ହ୍ରାସ ଘଟିବାର ଲକ୍ଷ୍ୟ ରଖାଯାଇଛି । ପ୍ରତିବର୍ଷ ଦେଶରେ 5 ଲକ୍ଷ ସଡ଼କ ଦୁର୍ଘଟଣା ଘଟୁଥିବା ରିପୋର୍ଟ ମିଳୁଥିବାବେଳେ ଏଭଳି ଅନ୍ୟୁନ 1.5 ଲକ୍ଷ ଲୋକଙ୍କ ଜୀବନହାନି ଘଟୁଛି । ଏଭଳି କ୍ରମବର୍ଦ୍ଧିଷ୍ଣୁ ବିପଦର ମୁକାବିଲା ସକାଶେ କ୍ଷମତାକୁ ଆସିବା ପରେ ଏନଡିଏ ସରକାର ସଡ଼କ ପରିବହନ ଓ ନିରାପତ୍ତା ଚିଠା ବିଲ ପ୍ରସ୍ତୁତ କରିଥିଲେ । ତେବେ ଏଥିପ୍ରତି ଅଧିକାଂଶ ରାଜ୍ୟ ସେମାନଙ୍କ ଅନିଚ୍ଛା ପ୍ରକଟ କରିଥିଲେ । ତେଣୁ କେନ୍ଦ୍ର ସଡ଼କ ପରିବହନ ଓ ରାଜମାର୍ଗ ମନ୍ତ୍ରଣାଳୟ ରାଜ୍ୟ ପରିବହନମନ୍ତ୍ରୀମାନଙ୍କୁ ନେଇ ଏକ ସଂଗୋଷ୍ଠୀ ଗଠନ କରି ଏକାଧିକ ବୈଠକରେ ମିଳିତ ହୋଇଥିଲେ । ରାଜସ୍ଥାନର ପରିବହନ ମନ୍ତ୍ରୀ ୟୁନୁସ ଖାଁଙ୍କ ଅଧ୍ୟକ୍ଷତାରେ ଗଠିତ ଏହି କମିଟିରେ 18 ଟି ରାଜ୍ୟର ପରିବହନ ମନ୍ତ୍ରୀ ବିସ୍ତୃତ ଆଲୋଚନା କରି ସେମାନଙ୍କ ମଧ୍ୟବର୍ତ୍ତୀ ରିପୋର୍ଟ ପ୍ରଦାନ କରିଛନ୍ତି । ସଡ଼କ ଦୁର୍ଘଟଣା ବୃଦ୍ଧି ଓ ସଡ଼କ ନିରାପତ୍ତାକୁ ଦୃଷ୍ଟିରେ ରଖି ସରକାର ତୁରନ୍ତ ବର୍ତ୍ତମାନର ମୋଟର ଯାନ ଆଇନରେ ସଂଶୋଧନ ଆଣିବାକୁ ଚାହାନ୍ତି । କେନ୍ଦ୍ର କେବିନେଟ ଏହି ପରିପ୍ରେକ୍ଷୀରେ ବିଲଟିକୁ ମଞ୍ଜୁରି ପ୍ରଦାନ କରିଛନ୍ତି । ବର୍ତ୍ତମାନର ମୋଟର ଯାନ ଆଇନରେ ଥିବା 223 ଟି ଧାରା ମଧ୍ୟରୁ 68 ଟି ଧାରାକୁ ସଂଶୋଧନ କରାଯାଇଥିବା ବେଳେ ଅଧ୍ୟାୟ 10 କୁ ବାଦ୍ ଦିଆଯାଇଛି ଏବଂ ଅଧ୍ୟାୟ 11ରେ ନୂଆ ବ୍ୟବସ୍ଥାମାନ ସାମିଲ କରାଯାଇଛି । ଦୁର୍ଘଟଣା ଘଟାଇ ଦୁର୍ଘଟଣାକାରୀ ଫେରାର ହେବା ପରିସ୍ଥିତିରେ ପୀଡିତ ଓ ଦୁର୍ଗତଙ୍କୁ 25000 ଟଙ୍କା ପରିବର୍ତ୍ତେ 2 ଲକ୍ଷ ଟଙ୍କା କ୍ଷତି ପୂରଣ ପ୍ରଦାନ ବ୍ୟବସ୍ଥା ରହିଛି । ସେହିଭଳି ଦୁର୍ଘଟଣା କ୍ଷତିପୂରଣ ରାଶିକୁ 10 ଲକ୍ଷ ଟଙ୍କାକୁ ବୃଦ୍ଧି କରାଯାଇଛି । ଏହି ବିଲରେ 28ଟି ନୂଆ ଧାରା ଯୋଡାଯାଇଛି ଯେଉଁଥିରେ ମୁଖ୍ୟତଃ ସଡ଼କ ନିରାପତ୍ତା, ନାଗରିକଙ୍କ ପାଇଁ ସୁବିଧାସୁଯୋଗ ଆଦିର ବ୍ୟବସ୍ଥା ରହିଛି । ଏଥିରେ ଗ୍ରାମାଞ୍ଚଳ ପରିବହନ, ଅଟୋମେସନ ଏବଂ ଯାତ୍ରୀ ସୁବିଧା ପାଇଁ ପ୍ରାବଧାନ ରଖାଯାଇଛି । ସେହିପରି ବାଳ ଅପରାଧୀଙ୍କ ପାଇଁ ଏହି ବିଲରେ ନୂଆ ବ୍ୟବସ୍ଥା ରହିଛି । ନାବାଳକଙ୍କ କ୍ଷେତ୍ରରେ ଦୁର୍ଘଟଣା ଘଟାଇଲେ ସେମାନଙ୍କ ଅଭିଭାବକ/ଗାଡି ମାଲିକଙ୍କୁ ଦାୟୀ କରାଯିବ । ସେ କ୍ଷେତ୍ରରେ ମୋଟର ଯାନର ରେଜିଷ୍ଟ୍ରେସନ ରଦ୍ଦ କରିବାର ମଧ୍ୟ ବ୍ୟବସ୍ଥା ରହିଛି । ଡ୍ରାଇଭିଂ ଲାଇସେନ୍ସ ପ୍ରଦାନ ପାଇଁ ଏକ ଜାତୀୟ ଡ୍ରାଇଭିଂ ଲାଇସେନ୍ସ ରେଜିଷ୍ଟ୍ରାର ଗଠନ ପାଇଁ ବିଲରେ ପ୍ରସ୍ତାବ ରଖାଯାଇଛି । ଏହି ବିଲ୍ ଗୃହୀତ ହେଲେ ମୋଟର ଯାନ ଚଳାଚଳ ଅଧିକ ସୁରକ୍ଷିତ ଓ ସୁସଂଗଠିତ ହେବ ବୋଲି କେନ୍ଦ୍ର ପରିବହନ ମନ୍ତ୍ରୀ ନୀତିନ ଗଡକରୀ କହିଛନ୍ତି ।
ଜମ୍ମୁ ଓ କଶ୍ମୀର ସଡକ ଦୁର୍ଘଟଣା ମୃତକଙ୍କ ପାଇଁ ପ୍ରଧାନମନ୍ତ୍ରୀଙ୍କ ଶୋକ ବ୍ୟକ୍ତ

ଜମ୍ମୁ ଓ କଶ୍ମୀରର ଥଟ୍ରି, ଡୋଡା ନିକଟରେ ହୋଇଥିବା ସଡକ ଦୁର୍ଘଟଣା ମୃତକଙ୍କ ପାଇଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଶୋକ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ଜାତୀୟ ରିଲିଫ ପାଣ୍ଠି (ପିଏମଏନଆରଏଫ)ରୁ ଶ୍ରୀ ମୋଦୀ ପୀଡିତଙ୍କୁ ଅନୁକମ୍ପାମୂଳକ ସହାୟତା ରାଶି ମଧ୍ୟ ମଞ୍ଜୁର କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ ଟ୍ୱିଟ କରାଯାଇଛି; “ଜମ୍ମୁ ଓ କଶ୍ମୀରର ଥଟ୍ରି, ଡୋଡା ନିକଟରେ ହୋଇଥିବା ସଡକ ଦୁର୍ଘଟଣା ଯୋଗୁଁ ଦୁଃଖିତ । ଦୁଃଖର ଏହି ମୁହୂର୍ତ୍ତରେ ଶୋକସନ୍ତପ୍ତ ପରିବାରଙ୍କୁ ସମବେଦନା ଜ୍ଞାପନ କରୁଛି । ଆହତମାନଙ୍କ ଶୀଘ୍ର ଆରୋଗ୍ୟ କାମନା କରୁଛି । ପିଏମ@ନରେନ୍ଦ୍ରମୋଦୀ ପିଏମଏନଆରଏଫରୁ ଜମ୍ମୁ ଓ କଶ୍ମୀର ଦୁର୍ଘଟଣାରେ ମୃତକଙ୍କ ପରିଜନଙ୍କୁ ୨ ଲକ୍ଷ ଟଙ୍କା ଲେଖାଏଁ ପ୍ରଦାନ କରାଯିବ । ଆହତଙ୍କୁ ୫୦ ହଜାର ଟଙ୍କା ଲେଖାଏଁ ପ୍ରଦାନ କରାଯିବ: ପିଏମ@ନରେନ୍ଦ୍ରମୋଦୀ ।”
ରାଜ୍ୟସଭାରେ କୋଭିଡ ମହାମାରୀ ସମ୍ପର୍କରେ ଆଲୋଚନା ବେଳେ ଶ୍ରୀ ହରଦୀପ ପୁରୀଙ୍କ ବକ୍ତବ୍ୟ ଓ ସ୍ୱାସ୍ଥ୍ୟ ମନ୍ତ୍ରୀଙ୍କ ଉତ୍ତରକୁ ଶେୟାର କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମଙ୍ଗଳବାର କେନ୍ଦ୍ରମନ୍ତ୍ରୀ ଶ୍ରୀ ହରଦୀପ ପୁରୀଙ୍କ ବକ୍ତବ୍ୟ ଶେୟାର କରିଛନ୍ତି । ରାଜ୍ୟସଭାରେ କୋଭିଡ-୧୯ ମହାମାରୀ ସମ୍ପର୍କିତ ଆଲୋଚନା ବେଳେ ଏହି ଭାଷଣ ଦେଇଥିଲେ । ବିଶ୍ୱ ମହାମାରୀ ସହ ସମ୍ପର୍କିତ ଅନେକ ଗୁଡିଏ ପ୍ରସଙ୍ଗରେ ସେ ଆଲୋକପାତ କରିଛନ୍ତି ବୋଲି ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି । କେନ୍ଦ୍ର ସ୍ୱାସ୍ଥ୍ୟ ମନ୍ତ୍ରୀ ଶ୍ରୀ ମନସୁଭ ମଣ୍ଡଭିଆଙ୍କ ବିସ୍ତୃତ ଆଲୋଚନାକୁ ମଧ୍ୟ ପ୍ରଧାନମନ୍ତ୍ରୀ ଟ୍ୱିଟ ଯୋଗେ ଶେୟାର କରିଛନ୍ତି । ବ୍ୟାହବାରିକ ଓ ସମ୍ବେଦନଶୀଳ ଉପାୟରେ କୋଭିଡ-୧୯ ସମ୍ବନ୍ଧିତ ବିଭିନ୍ନ ଦୃଷ୍ଟିକୋଣକୁ ସାମିଲ କରାଯାଇଛି । ସେହି ମନ୍ତବ୍ୟ ଶୁଣିବାକୁ ସମସ୍ତଙ୍କୁ ଅନୁରୋଧ କରୁଛି ବୋଲି ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି ।